Charles, par la grace de Dieu roy de France, à tous ceulx qui ces présentes lettres verront, salut. Sçavoir faisons que à la supplication de nos amez les bourgeois et habitans des cité et ville d’Auceurre, disant que comme après que lesdites cité et ville furent rachattées et mises hors des mains des Anglois, lors ennemis de notre royaume; lesquelles par certains temps avoient tenues occupées, notre très-cher seigneur et père, que Dieu absoille, leur eut octroyé certains barraiges, pour certains temps lors à venir, de toutes denrées qui passeroient et seroient conduites, tant par dessoubs le pont de ladite ville comme par dessus iceluy pont, et pour les autres entrées d’icelle ville, tant par terre que par eauve: c’est assavoir de chascune queue de vin, ou de sel, ou de quelconques autres denrées, à la value du poids d’une queue de vin montant et avalant par dessoubz ledit pont, deux viex gros tournois d’argent de chascun chariot chargié, en entrant en ladite ville, ou passant par icelle pour vendre, un viez gros tournois d’argent de chascune charette chargiée soit à chevauz ou aultres bestes; demi-viez gros tournois d’argent de chascunes bestes chevalines portant à dos pour vendre; deux deniers tournois de chascunes bestes chevalines entrant en ladite ville ou passant par icelle pour vendre; deux deniers tournois, et de chascune beste pourcélines et laine pourtant entrant en ladite ville, ou passant par icelle, pour vendre; un denier tournois pour tout ce qui en istroit, mettre, tourner et convertir ès répacions nécessaires doudit pont, et des chemins des environs, et aussi des choses necessaires à la fortification de ladite ville. Et depuis leur avons octroyé le ditbarraige estre levé, cueilly et reçu pour convertir en ce que dit est jusqu’à certain temps passé; néanmoins lesdit pont et chemins ne sont pas encore en estat convenable, mais, pour deffaut de perfection, sont avenus plusieurs inconvenianz, et encore pourroient avenir gregnieures se pour nous pourveu n’y estoit de remède gracieux et convenable; mesmement que lesdiz supplians ne le pouroient faire sans nostre grace, comme il leur est veugne faire hardiment certains ouvrages pour la sureté d’icelle ville, par l’ordonnance des commissaires députez de par nous sur la visitation des forteresses du bailliage de Sens, si comme il dient. Nous, considérant ce que dit est, avons octroyé et octroyons de nouvel ausditz suppliants, de grace espécial, ledit barraige à le cueillir, lever et percevoir sur les choses, et par la manière dessusdite, et non ailleurs, pour n’en contribu..... que les collecteurs d’icelui barraige sont tenus de en rendre compte, voir bon et loyal chascun an, ledit terme durant, pardevant le bailly de Sens, ou pardevant le prévost de la Villeneuve-le-Roy, leurs lieutenans ou autres nous officiers commis à ce de par nous, par iceulx bailly et prévost, ou par l’un d’eulx; mandans ausdits bailly et prevost et à chascun d’eulx ou à leurs lieutenans, que lesdiz supplians fassent, souffrent et laissent jouir et user de notre presente nouvelle grace, selon la forme et teneur d’icelle. En tesmoing d’icelle nous avons fait mettre notre scel à ces lettres. Donné à Paris, le XXVIIIe jour de novembre, l’an de grace M. CCC. LXVII, et de nostre regne le quart.